L-għaqda Nature Trust li timmaniġġja l-park ta’ ‘Xrobb l-Għaġin’ f’Dellimara iddedikat biċċa art mill-park għall-picnics. Iż-żona ilha tintuża għalhekk iżda ħafna nies li jifrekwentaw il-post urew ix-xewqa li ż-żona tkun mgħammra aħjar għar-rikreazzjoni. In-Nature trust għalhekk sabet l-appoġġ ta’ tliet kumpaniji privati: l-MIA, il-BOV u l-SR electronics li ħawlu iktar siġar u offrew spazju attrezzat aħjar. Il-kelliem għal Nature Trust, Vince Attard qal lil TVM.com.mt ‘’qed nipprovdu faċilitajiet fejn wieħed jista’ joqgħod bilqegħda jgawdi l-ambjent u n-natura u wieħed jista’ jgawdi l-familja u fl-istess ħin wieħed għandu fejn jarmi etċ. Irridu nagħmlu picnic area oħra jew tnejn, plus li se jsir iċ-ċentru tar-rijabilitazzjoni tal-annimali slavaġġ.” Żied jgħid li l-park miftuħ kuljum mit-tnejn sal-Ħadd mit-8a.m. sal-5p.m. b’xejn. Iċ-ċentru ta’ rijabilitazzjoni se jkun it-tieni fażi tal-proġett tan-Nature Trust u għandu jsir b’investiment ta’ madwar miljun Ewro. Il-park ta’ Xrobb l-Għaġin hu kbir daqs tliet grounds tal-football, u joffri mixja ta’ kilometru u nofs li matulha tkun spjegata d-diversità ekoloġika tal-post. Il-Ministru tal-Ambjent Leo Brincat faħħar l-aħħar inizjattiva bi sħab bejn l-għaqda ambjentali u l-privat. Qal li l-Gvern ukoll se jibqa’ jgħin kif jista’ biex f’Malta jkun hawn iktar żoni għall-picnics li sejħilhom il-pulmun tal-pajjiż. Il-park f’Dellimara hu mdawwar b’veduti tal-baħar u minbarra li fl-aħħar snin saret konservazzjoni taż-żona kollha, ġew irrestawrati partijiet mill-bini eżistenti li nbidlu f’ċentru għal tagħlim u riċerka u hostel bi tletin soda. B’kollaborazzjoni mal-Università ta’ Malta, iċ-ċentru tgħammar b’irdieden li jiġġeneraw l-enerġija mir-riħ, pannelli fotovoltajiċi, solar water heaters, u sun pipes bħal bozzoz ta’ dawl naturali. Fil-bini nnifsu ddaħħlu aspetti li jżommu s-sħana jew il-frisk skont l-istaġun. Ic-centru jaħseb ukoll biex jinġabar l-ilma tax-xita u jiġi ttrattat id-drenaġġ li jerġa’ jintuża għat-tisqija tal-park.